El president del Tribunal Superior de Justícia de Catalunya (TSJC), Jesús María Barrientos, ha assegurat aquest divendres que "ningú, cap persona, entitat o organització, per poderosa que es pretengui i encara que s'escudi en els vots, està per sobre de la llei", en referència als independentistes. Així, ha admès, davant dels nous jutges que exerciran a Catalunya, que l'actual és un moment polític "complex" i un "desafiament" per la justícia, però els ha recordat que justament acaben de jurar preservar l'ordenament constitucional. Barrientos els ha instat a ser "plenament conscients dels desafiaments" que s'han presentat arran del "complex moment polític que viu Catalunya". Alhora, com a titulars del poder judicial, els recorda que els correspon "preservar l'ordre constitucional" que avui han jurat o promès defensar "davant de qualsevol intent de danyar-lo, provingui de particulars, poders públics o servidors públics". En aquest sentit, diu que als jutges els correspon garantir el "sotmetiment" de tothom, "també de les institucions", a la legalitat constitucional. "Ningú, cap persona, entitat o organització, per poderosa que es pretengui i encara que s'escudi en els vots, està per sobre de la llei", ha reblat. Així, "tant sotmès l'imperi de la llei es troba el més alt dignatari, com l'últim en arribar a la ciutadania", ha afegit. Aquest sotmetiment a la llei "és el primer indicador democràtic d'un estat i l'únic marc que assegura una convivència pacífic". "Si nosaltres no el fem efectiu, la paraula democràcia perd tot el seu significat i ens allunyarem irreversiblement de l'estat de dret que defineix la Constitució", ha conclòs. Nous jutges a Catalunya Barrientos ha fet aquest discurs en l'acte de jurament o promesa dels 17 nous jutges de l'última promoció de la carrera judicial, que van rebre dilluns el seu títol oficial de mans del rei Felip VI. De fet, Barrientos ha lamentat el retard en l'arribada d'aquests nous jutges, que no van poder rebre els despatxos judicials al novembre, quan els hagués tocat, per la difícil situació política catalana. Mentrestant, han allargat les seves funcions com a reforç del jutjat de Barcelona especialitzat en clàusules sòl o ja treballant als jutjats que cobriran oficialment a partir d'ara. Per això, el president del TSJC els ha dit que són els jutges que arribaran millor preparats a les seves places definitives. Als nous jutges també els ha demanat que consolidin les seves places a Catalunya, ja que l'alta mobilitat afecta la plantilla dels jutjats catalans, afectació que s'ha agreujat els últims anys. Als que venen de fora, els ha instat a tenir en compte el dret civil i la llengua pròpies de Catalunya, així com la idiosincràsia del territori. Entre els nous jutges que exerciran en jutjats de Catalunya hi ha la número 1 de la 67a promoció, Marta Nadal, que desenvoluparà el seu càrrec de jutge en el jutjat mixt número 2 de Mollet del Vallès. A l'acte no hi ha hagut cap representant de la Generalitat, com era habitual, perquè no han estat convidats els polítics, com ja va passar dilluns. Tampoc hi havia gaires familiars dels nous jutges, perquè molts són de fora de Barcelona. Dels 17 nous jutges sis exerciran a les comarques de Barcelona, 7 a les de Girona, dos a les de Lleida i dos a les de Tarragona. En concret, els jutges que exerciran a Catalunya ho faran en 17 jutjats de Primera Instància i Instrucció: dos a Blanes, dos a Olot, dos a Vic, i la resta a Balaguer, Tremp, Puigcerdà, Berga, Ripoll, Figueres, Mollet del Vallès, Igualada, Vilafranca del Penedès, Falset i Tortosa. Catalunya és la comunitat autònoma a la que aniran destinats més membres de la 67a promoció, ja que comptarà amb un total de 17 dels 65 nous jutges, 14 dones i tres homes. La segueixen Andalusia, amb onze; i Canàries i el País Valencià, amb sis a cadascuna.

Summary: Barrientos: "Ningú està per sobre de la llei, per poderós que es pretengui i encara que s'escudi en els vots"


El Tribunal Superior de Justícia de Catalunya (TSJC) ha estimat les mesures cautelars demanades per CCOO i requereix al Departament de Salut perquè el personal d'ambulàncies no renti a casa seva la roba de treball i els equips de protecció. Així, estableix que ha de ser l'empresa Transport Sanitari de Catalunya qui es responsabilitzi i assumeixi la rentada, desinfecció i, en cas necessari, la destrucció de la roba de treball. Segons CCOO, aquestes mesures cautelars afecten aproximadament 1.600 treballadors de transport sanitari urgent i no urgent d'aquesta empresa. La interlocutòria argumenta que no només estan exposats al coronavirus els treballadors que estan en contacte amb possibles casos.

Summary: El TSJC requereix a Salut perquè el personal d'ambulàncies no renti a casa la roba de treball i  els equips de protecció


Carme Riera ha agraït aquest dimarts el Premi Nacional de les lletres espanyoles 2015 que se li ha concedit per la seva dilatada trajectòria, i ha concedit que, si el guardó se li dóna “per l’enorme treball” desenvolupat en el camp literari i de la divulgació, aleshores “potser sí” que el mereix. Riera ha confessat que els anys li han passat ràpidament (“Fa 40 anys del meu primer llibre i m’ha passat com si fos ahir”, ha afirmat), motiu pel qual té una “sensació agredolça” respecte el reconeixement. D’altra banda, Riera ha dit que no li consta que el guardó li arribi pel fet de ser una escriptora bilingüe, però ha manifestat que si fos un premi “per tendir ponts” en aquest moment, no li importaria.

Summary: Carme Riera: “Fa 40 anys del meu primer llibre i m’ha passat com si fos ahir”


La secretària general d'ERC, Marta Rovira, ha apel·lat a la "responsabilitat" del president de la Generalitat, Quim Torra, perquè faci ús de la facultat de convocar eleccions i no ho deixi "a les mans" del Tribunal Suprem (TS) si acaba sent inhabilitat. En un acte telemàtic de presentació del llibre 'Tornarem a vèncer', Rovira ha dit que Esquerra no vol un Govern "interí" sinó que ha de ser "fort" per resoldre la crisi i que tingui un "programa". "Demanem a tothom que se'ns expliqui com es resolt l'interinatge i la provisionalitat que el país no es mereix.", ha manifestat. La republicana ha dit que l'independentisme ha de trobar una resposta "acordada", que "falten hores" per poder assolir el pacte i que ERC "no s'aixecarà de la taula".

Summary: Rovira apel·la a la "responsabilitat" de Torra perquè convoqui eleccions i no les deixi "a les mans" del Suprem


Els cupaires demanen "no deixar-se prendre el referèndum" malgrat que l'Estat pretengui "inocular la por"  ACN Sabadell.-La portaveu parlamentària de la CUP, Anna Gabriel, ha advertit aquest divendres que l'esquerra anticapitalista té un mandat "innegociable i irrenunciable" de cara l'1-O, "exercir el dret a l'autodeterminació". De fet, ha afegit que cap partit pot negar-ho perquè recau en les persones: "Tenim dret a votar si ens dona la gana i hem decidit que ens dona la gana votar l'1-O", ha etzibat en l'acte més multitudinari dels cupaires des que van arrencar el darrer tram de la seva campanya pel 'sí'. Gabriel ha assegurat a la plaça de la Creu Alta que els fets dels darrers dies pretenen "inocular la por". "Com es poden pensar que hem vingut a deixar-nos convèncer que la millor opció és entendre'ns amb aquest Estat?", ha afegit en una crida a "no deixar-se prendre el referèndum". "La millor opció és ser lliures perquè és la única de ser dignes, i resulta que aquest poble per fi ha decidit que no hi ha retrocés possible perquè no hi ha alternativa a la dignitat col·lectiva", ha conclòs. "Com volen que dialoguem amb qui ens deté?", ha insistit la diputada anticapitalista en tancar un acte organitzat per l'esquerra independentista.

Summary: Gabriel: "Tenim dret a votar si ens dona la gana i hem decidit que ens dona la gana votar l'1-O"


Amposta té a punt la segona edició de la Fira del Disc de les Terres de l'Ebre que se celebrarà el proper diumenge 7 d'octubre, al pati exterior de l'Oficina de Turisme de la ciutat. Des del matí fins a la nit es podrà comprar i intercanviar vinils en els més de 15 expositors que hi participaran, un nombre que creix respecte la primera edició de la fira. La mostra, organitzada per la regidoria de Fires, Turisme i Promoció Exterior de l'Ajuntament i el bar Llar, pretén situar la capital del Montsià al mapa, especialment entre melòmans i amants dels discs de vinil. Durant tot el dia hi haurà música en directe amb diferents DJ's i també el baixista de Los Intocables, Teo Serrano, presentarà un llibre i un disc abans d'oferir un petit concert. Hi haurà una exposició de vinils de David Bowie, una zona habilitada per menjar i beure i activitats infantils.

Summary: Amposta torna a celebrar la Fira del Disc amb més expositors i oportunitats per a melòmans


El primer secretari del PSOE, Pedro Sánchez, ha instat el president espanyol, Mariano Rajoy, a sotmetre's a una qüestió de confiança si no és capaç d'aprovar els Pressupostos Generals de l'Estat (PGE) aquest any. El govern espanyol no ha aconseguit els suports suficients i manté prorrogats els del 2017. Per a Sánchez, si Rajoy no és capaç de tirar endavant els comptes del 2018 ha de posar a prova la seva continuïtat davant la resta de grups del Congrés i, si no supera la qüestió, creu que ha de convocar eleccions. A més, ha acusat Rajoy "d'aferrar-se al poder a qualsevol preu", de no resoldre els problemes dels ciutadans i ha recordat que el PSOE va presentar una proposta de pressupostos "per lluitar contra la desigualtat i permetre la regeneració". "Ser president del govern no consisteix en viure a la Moncloa", ha critica. El líder del PSOE considera que si no és capaç d'aprovar els comptes cal donar pas a "una majoria diferent, que falta fa". També ha remarcat que el PSOE fa "oposició d'Estat" fent costat al PP davant la crisi política a Catalunya però que si l'executiu de Rajoy no aconsegueix tirar endavant els comptes ha posar a prova la seva confiança al Congrés. "El país no pot seguir paralitzat per la ineficiència de Rajoy", ha manifestat.  Sánchez ha insistit en la necessitat d'avançar les eleccions si Rajoy no aconsegueix aprovar els pressupostos. "Vivim en una democràcia parlamentària i si no compta amb la majoria de la cambra no té més sortida que avançar les eleccions, no pot seguir postergant les seves responsabilitats", ha reblat, tot afirmant que fan el pas de demanar unes eleccions anticipades "per responsabilitat i com a esquerra de govern". Preguntat sobre per què no aposta per una moció de censura enlloc d'una qüestió de confiança, ha afirmat que "els números no surten". "El més important és dir les coses com són i no enganyar, ser conscients que la realitat parlamentària és la que és", ha dit.  Un altre ultimàtum  Sánchez també ha llençat un altre ultimàtum a Rajoy i ha dit que si es continuen "consolidant les retallades" en educació no participaran en més debats parlamentaris sobre el sistema educatiu.  Demana formar Govern a Catalunya Sobre l'actualitat política a Catalunya, ha demanat al bloc independentista que "no jugui a escollir president sinó que n'esculli un".

Summary: Sánchez insta Rajoy a sotmetre's a una qüestió de confiança si no aconsegueix aprovar els pressupostos


La Guàrdia Urbana de Barcelona, els Mossos d'Esquadra i la policia portuària han posat en marxa a les deu del matí d'aquest dilluns un dispositiu conjunt contra el top manta. Agents dels tres cossos de seguretat fan un patrullatge intensiu en diversos punts de la ciutat amb l'objectiu que els manters no s'hi instal·lin a la via pública. Entre els punts on estan actuant, segons fonts municipals i dels Mossos d'Esquadra, hi ha zones del Front Marítim com el passeig Joan de Borbó, la plaça Pau Vila, el moll de Barcelona, la plaça de Catalunya, les Rambles o el Passeig de Gràcia. Segons les mateixes fonts, l'objectiu és que els venedors ambulants no ocupin la via pública, més que no pas que hi hagi detencions o decomís de material. El dispositiu passa per saturar policialment aquestes espais per evitar la instal·lació dels venedors i busca garantir la seguretat pública i l'ús d'espais públics i privats. Segons les fonts consultes, aquest dispositiu ha començat aquest dilluns amb la previsió que sigui de llarga durada, avaluant el número d'efectius, horaris i zones d'actuació a mesura que vagi evolucionant.

Summary: En marxa un dispositiu policial en diversos punts de Barcelona per evitar que s'hi instal·lin manters


Unitat pel Canvi i Guanyem Sabadell han presentat una moció perquè es reposin les banderes d'Espanya i Europa a l'Ajuntament d'aquesta ciutat. La proposta arriba després que el passat 27 d'octubre -coincidint amb la proclamació de la República-, es retiressin aquests símbols de la façana de l'edifici principal. S'ha donat a conèixer en el marc de la Junta de Portaveus. Les dues formacions consideren que la gestió dels elements simbòlics "no pot quedar només en mans de l'alcalde o del govern", sinó que formen part de la responsabilitat del conjunt del consistori. "Esperem que en el futur decisions com aquestes no es prenguin a partir d'una única sensibilitat sinó que es tingui en compte la pluralitat representada dins d'aquest Ajuntament i es faci als òrgans corresponents", assenyalen aquests partits polítics. Unitat pel Canvi i Guanyem Sabadell indiquen que "darrera de cadascun d'aquests símbols hi ha part de la societat que se sent representada, per un o per tots", i remarquen que "prescindir d'ells és no tenir en compte part de la ciutadania de Sabadell". Així asseguren que la decisió "pot trencar l'exemple de convivència que sempre ha significat la ciutat en què conviuen persones amb identitats i maneres de pensar diferents, on el respecte democràtic és un element fonamental per la convivència i la cohesió social". En aquest sentit s'ha pronunciat el regidor portaveu d'Unitat pel Canvi (UpC), Joan Berlanga, que ha assegurat que "la convivència i la cohesió social són elements fonamentals d'una ciutat que cal cuidar dia a dia" i que "la retirada de les banderes és un acte excloent que no l'afavoreix".  Per la seva part, la regidora portaveu de Guanyem Sabadell, Marisol Martínez, considera que "va costar molt aconseguir unes administracions democràtiques que representin a tothom i vetllin pel bé comú. Aquestes estan representades per uns símbols i ha de ser l'expressió majoritària del poble qui prengui la decisió de canviar-los. No podem oblidar mai que convivim sensibilitats molt diverses que han de ser respectades", ha apuntat..

Summary: Unitat pel Canvi i Guanyem Sabadell presenten una moció perquè es reposin les banderes d'Espanya i Europa a l'Ajuntament


El govern espanyol planteja tancar també hotels, apartaments turístics, càmpings i altres negocis turístic de curta estada, segons publica el diari Expansión. La mesura s’inclourà previsiblement en una ampliació del decret d’estat d’alarma aprovat pel Consell de Ministres dissabte i que incorpora els negocis que han de tancar mentre duri la situació d’excepcionalitat. Segons el rotatiu, només podran seguir acollint turistes aquells establiments de turisme de llarga estada que en el moment de publicar-se l’ordre tinguin clients que hi estiguin allotjats de manera estable i per temporada. Una de les condicions és que els clients comptin amb les infraestructures en els seus propis apartaments per poder fer activitats de primera necessitat. (En aquesta actualització s'afegeix que des de la Moncloa neguen que hi hagi una data concreta per al tancament d'hotels perquè les activitats d'hosteleria ja estan suspeses) Des de la Moncloa han dit que "no hi ha cap data" prevista per al tancament dels hotels d'Espanya perquè al decret aprovat es diu textualment que se suspenen les activitats d'hosteleria i restauració, que poden només prestar serveis d'entrega a domicili. Així, assenyalen que des de la publicació del decret els hotels i allotjaments de tot tipus "han anat limitant la seva activitat". Així, no s'accepten reserves i s'atén als hostes fins que marxin, fent possible un retorn "ordenat i sensat, sense ultimàtums ni tancaments sobtats".  El sector hoteler fa dies que reclama que es consideri aquest tractament com una causa de força major i precisament aquest dimecres la Foreign Office del Regne Unit ha anunciat en un comunicat que recomana als seus turistes a Espanya que tornin als hotels abans del 24 de març per aquest tancament que es produiria abans d’aquesta data. La previsió és que els establiments que abaixin la persiana puguin acollir-se a les mesures aprovades ahir per decret, entre les que hi ha els Expedients de Regulació Temporal d’Ocupació (ERTO). Fonts del Departament de Turisme de la Generalitat neguen que la data de tancament dels hotels estigui fixada per al 24 de març i diuen que els establiments hauran de tancar així que es fixi l'ordre, que serà abans d'aquesta data. També remarquen que es possible que si hi ha turistes allotjats es podria donar cert marge perquè puguin marxar.

Summary: ACTUALIZACIÓ:El govern espanyol planteja també tancar hotels, apartaments turístics i càmpings pel coronavirus


Dotze dels detinguts a Barcelona en relació a diferents aldarulls dels últims dies a la capital catalana han passat aquest dissabte a disposició judicial als tres jutjats de guàrdia, segons ha informat el Tribunal Superior de Justícia de Catalunya (TSJC). Els magistrats han acordat presó provisional, comunicada i sense fiança per a sis d'ells. Mentrestant, per a altres sis se'ls ha decretat llibertat provisional amb mesures cautelars. Les causes estan obertes per diferents delictes, entre ells desordres públics i atemptat.

Summary: Presó sense fiança per a sis detinguts a Barcelona pels aldarulls dels últims dies


El sindicat majoritari en l'ensenyament, USTEC-STEs, crida a fer vaga de 24 hores el 8 de març i a sumar-se a les reivindicacions del moviment feminista. USTEC-STEs -que forma part de la Intersindical Alternativa de Catalunya (IAC)- denuncia una bretxa salarial "encoberta" al sector i el sostre de vidre, que dificulta la promoció de les dones, i demana que la coeducació sigui una prioritat per fer front al sistema patriarcal i prevenir les violències masclistes. La vaga del 8 de març no és només laboral, sinó també de consum i de cures per visibilitzar tots els treballs de les dones en la societat, també els que no són remunerats. Teresa Esteve, de la Secretaria de la Dona d'USTEC-STEs-IAC, ha assenyalat que si en un centre el gruix del personal decideix sumar-se a la vaga, s'ha d'intentar que els homes assumeixin els serveis mínims, perquè les dones puguin fer vaga, si bé ha apuntat que serà "difícil", ja que la majoria del personal docent són dones (74,5% segons dades del curs 2016-2017).

Summary: El sindicat majoritari de l'ensenyament crida a fer vaga de 24 hores el 8 de març


Un total de 130 pacients del Camp de Tarragona i de les Terres de l’Ebre es troben en llista d’espera per ser trasplantats. A 30 d’abril, 109 tarragonins esperaven un ronyó; onze un trasplantament de fetge; set una intervenció de pulmó i, tres, de cor. L’any passat es van registrar un total de 19 donants d’òrgans a la demarcació i, en el que portem d’any, ja en són sis -cinc a Tarragona i un a Reus-. Enguany només s’ha produït una negativa familiar a la donació. D’altra banda, també fins a l’abril, 34 pacients de la demarcació havien rebut un trasplantament. En concret, són 26 de ronyó -dels quals quatre eren de donants vius-, cinc de pulmó, dos de fetge i un de cor. Coincidint amb la commemoració del Dia del Donant, els principals hospitals del territori organitzen actes informatius en què persones trasplantades expliquen la seva experiència als usuaris. Els facultatius recorden la importància de plantejar-se el fet de fer-se donant i de parlar-ho amb l’entorn familiar.

Summary: 130 pacients del Camp de Tarragona i l'Ebre esperen un trasplantament d'òrgan


Una promotora barcelonina vol organitzar del 14 al 21 de juliol un festival ecomusical al poble més petit de Catalunya, Sant Jaume de Frontanyà (Berguedà). Els organitzadors volen portar al municipi 2.000 persones, de manera que es multiplicaria per 70 la població, que actualment és de 29 habitants. La proposta combina activitats relacionades amb les teràpies naturals, la natura i concerts de música en directe durant tota la nit i matinada. El batlle del municipi, Ruben Lladós, es mostra favorable a la iniciativa i assegura que no es tracta de cap "rave". Els promotors també deixen clar que és una iniciativa respectuosa amb el medi ambient i que compleixen totes les normatives. Amb tot, alguns veïns i propietaris de segones residències han impulsat la redacció d'un manifest contrari al festival, que alerta dels perills que comportaria per la natura i l'entorn, i creuen que el poble no està preparat per acollir tantes persones.  Sant Jaume de Frontanyà és un petit poble de l'Alt Berguedà amb tan sols 29 habitants censats. De fet, es tracta del municipi menys poblat de Catalunya. El poble es troba a 1.072 metres d'alçada i el seu terme municipal està envoltat de prats, boscos i pastures, que juntament amb l'agricultura i el turisme, són la base de la seva economia. Des de fa uns dies, però, la calma del poble s'ha vist alterada per una iniciativa que vol dur a terme aquest estiu una promotora barcelonina, Biomusicat S.L. L'empresa ha demanat al consistori una llicència per organitzar un festival ecomusical del 14 al 21 de juliol amb l'objectiu de portar a Sant Jaume de Frontanyà un total de 2.000 persones, un 90% de les quals són estrangeres. Segons ha explicat a l'ACN l'advocat de Biomusicat, Gerardo Castro, van escollir aquest poble berguedà perquè es troba envoltat de natura i coincideix amb els valors que, segons ell, vol transmetre el festival: "l'agricultura sostenible, l'ecologia i el menjar orgànic". L'objectiu de la promotora és, d'una banda, organitzar activitats relacionades amb les teràpies alternatives i la natura durant el dia i, de l'altra, dedicar la nit i la matinada als concerts de música electrònica i del món en directe.  L'empresa no ha volgut donar dades sobre el preu de les entrades, ni tampoc el pressupost del festival, però sí que ha explicat que ja tenen les 2.000 entrades venudes.  Un manifest en contra del festival La proposta ha generat divisió al municipi i, mentre alguns veïns veuen amb bons ulls la iniciativa, d'altres la consideren un "despropòsit" i, per això, han elaborat un manifest en què demanen la seva suspensió. D'entrada, i segons ha explicat un dels signants, Vladimir de Semir, la proposta s'ha gestat per part del consistori –format només per l'alcalde i una regidora- "sense el consens dels veïns ni residents al municipi". De Semir critica que la iniciativa es convertirà a les nits en una "rave" que, segons ell, "implicarà una contaminació brutal de com a mínim vuit hores diàries en horari nocturn de més de 15.000 watts de potència". De Semir no està d'acord ni amb el procediment utilitzat per l'Ajuntament, ni tampoc amb el model escollit per fer prosperar la comarca. També ho critica la Magda Amigó, que assegura que l'alcalde "no ha informat de res", ni als veïns ni tampoc a les persones que hi tenen una segona residència des de fa més de trenta anys, com és el seu cas.  En el document, que han entregat a l'Ajuntament, al Consell Comarcal del Berguedà, a la Diputació de Barcelona i també a diversos departaments de la Generalitat, els signants –un total de 36-, alerten que el consistori "no disposa dels mitjans tècnics ni personals" per atendre i controlar el festival. També asseguren que els preocupa seriosament "el perill d'un incendi forestal" i creuen que, si es produís, "l'indret seria una ratonera sense sortida". El text també assegura que el festival "afectaria greument" la fauna i flora de la zona amb "efectes de llarga durada".  Per contra, un dels veïns que es mostra favorable al festival, Manel Serres, el més afectat de tots perquè és l'únic que té ramat i la seva finca limita amb el lloc on es farà el festival, considera que el poble "necessita que es promoguin coses de tant en tant perquè la gent es recordi de nosaltres". Per ell, iniciatives com aquesta, permeten que gent de fora "conegui el paisatge que tenim i que decideixin venir perquè, a part de la temporada de bolets, la resta de l'any és bastant dolenta". Serres ha criticat que els promotors del document contrari al festival "són gent de Barcelona, que no tenen a veure directament amb el poble". "Els que vivim i treballem aquí no conec ningú que s'hi hagi posat en contra", ha dit Serra.  Rubén Lladós, alcalde: "El festival no té res a veure amb cap rave" Davant de les crítiques d'alguns veïns i residents al poble, el batlle del municipi, Rubén Lladós, ha deixat clar que el festival "no té res a veure amb cap rave". Lladós ha defensat el dret de la gent del poble a "guanyar-se la vida" i ha ironitzat assegurant que Sant Jaume de Frontanyà "no és cap reserva índia". En aquest sentit, creu que el festival ecomusical pot suposar una oportunitat econòmica pel poble, ja que els promotors "s'han compromès a contractar durant els dies del festival veïns del municipi i dels pobles dels voltants" i, a més, "arranjaran els camins d'accés a la finca".  Lladós ha volgut transmetre tranquil·litat en relació a l'impacte ambiental que pot tenir el festival i ha explicat que la finca on es realitzarà la iniciativa es troba a tres quilòmetres de distància del poble. Segons el batlle, s'han fet tots els estudis ambientals i d'impacte acústic pertinents i ha deixat clar que "el festival es fa en una finca forestal privada" i no es tracta de cap "espai natural protegit". D'altra banda, Lladós ha dit que l'empresa promotora s'encarregarà de posar tots els serveis i infraestructures per acollir les 2.000 persones i considera que "l'impacte serà mínim".  L'empresa promotora es compromet a fer una donació econòmica al poble  L'advocat de l'empresa Biomusicat, Gerardo Castro, ha deixat clar que la promotora està complint la normativa vigent i la legislació en relació a l'organització del festival. Segons Castro, l'empresa ha aportat al consistori "una memòria tècnica, un estudi d'impacte acústic, un pla d'autoprotecció i una memòria signada pels responsables de l'esdeveniment". Per això, Castro considera que el consistori ha de donar "sí o sí" l'autorització a l'empresa "en cas que tot estigui d'acord amb la legislació vigent".  Castro ha criticat que els signants del manifest són "veïns de segones residències que volen aturar el festival perquè diuen que malmetrà el terreny i l'entorn". Amb tot, l'advocat ha deixat clar que un dels valors del festival és "la protecció del medi ambient" i "l'aportació de coses positives pel poble i pel seu entorn". En aquest sentit, ha dit que l'empresa s'ha compromès a contractar gent del poble i dels municipis veïns durant els dies que duri el festival, així com també a fer una "donació" econòmica al poble, tot i que no ha concretat la xifra.

Summary: Polèmica al poble més petit de Catalunya per la celebració d'un festival musical que multiplicarà per 70 la població


La setmana vinent se celebrarà el judici a l'Audiència de Barcelona ACN Manresa.-El ministeri fiscal demana 23 anys i 3 mesos per al darrer dels acusats per l'agressió nazi a la sala Stroika de Manresa l'any 2012. L'acusa de dos delictes d'assassinat en grau de temptativa, un de lesions, un de danys i una falta de lesions. La secció tercera de l'Audiència de Barcelona acollirà la setmana vinent la vista, que arriba quatre anys després que es jutgés la resta de participants en l'agressió. De la investigació va quedar pendent la identificació d'un dels participants en els fets, que finalment va ser localitzat pels Mossos el setembre del 2014.  La fiscalia demana per a l'acusat, Pedro M. M., divuit anys pels dos delictes d'assassinat en grau de temptativa, quatre pel de lesions, i un any i tres mesos pel de danys. L'escrit del fiscal es basa en la sentència del judici anterior. Explica que neonazis de diferents punts de Catalunya es van reunir a Terrassa per adreçar-se junts fins a la sala Stroika de Manresa. Els agressors anaven amb la cara tapada amb caputxes i passamuntanyes i "amb una estètica militar pròpia dels grups 'skinheads'". Segons l'escrit del fiscal, els detinguts van llançar-se sobre dos joves que es trobaven a les proximitats de la sala sense cap motiu o provocació prèvia i "amb ànim d'acabar amb la seva vida van començar a agredir-los en regions vitals del cos com el cap amb barres de ferro i punys americans". Un d'ells va resultar ferit crític. L'agressió es va produir a les portes del local, on actuaven dues bandes antifeixistes, Kop i Non Servium. Arrestat dos anys després De la investigació va quedar pendent la identificació d'un dels participants en l'agressió, que ha estat possible a partir de les dades aportades per una altra investigació de la Divisió d'Investigació Criminal dels Mossos d'Esquadra, relacionada amb delictes d'extorsió, lesions, robatori amb violència i pertinença a grups criminals. Pedro M. M. va ser arrestat el setembre del 2014 i, en registrar el seu vehicle, els Mossos van localitzar-hi una navalla multiús i un bat de fusta. El judici, que arrencarà dilluns a l'Audiència de Barcelona, és previst que duri quatre dies. Divuit implicats Divuit persones han estat jutjades per l'agressió a la sala Stroika. En l'anterior judici, celebrat el juny del 2014 a l'Audiència, es van condemnar deu dels disset acusats amb penes d'entre setze i dinou anys de presó. Un menor també va ser condemnat, mentre que sis van quedar absolts en considerar-se que no havien participat en l'agressió.

Summary: El fiscal demana 23 anys i 3 mesos de presó per al darrer imputat per l'agressió nazi de l'Stroika de Manresa


El delegat del govern espanyol a Catalunya, Enric Millo, ha apuntat aquest dijous que l’Estat considerarà que les mesures derivades de l’aplicació de l’article 155 de la Constitució decauran en el moment que “el nou Govern es constitueixi”, donat que tant el president com els consellers hauran “acatat la llei i la Constitució” en la seva presa de possessió. Segons Millo, a més, el propi acord del Senat per aplicar el 155 afirma que el seu “darrer objectiu és la formació d’un nou Govern” a Catalunya. De la mateixa manera, el delegat del govern espanyol ha avisat que per a l’Estat “l’únic interlocutor” vàlid per parlar i negociar serà el president de la Generalitat investit al Parlament, tancant així la porta a donar cap paper a Carles Puigdemont des de Berlín o Brussel·les. Millo també ha garantit que el nou president podrà reunir-se amb el cap del govern espanyol, Mariano Rajoy, “amb normalitat” i no ha volgut posar-hi condicions per poder-ho fer.

Summary: Millo apunta que el 155 decaurà quan el Govern “acati la llei i la Constitució” en la presa de possessió dels consellers


El conseller d'Afers Exteriors, Relacions Institucionals i Transparència, Raül Romeva, ha assegurat que "s'han girat en contra" del PP "les argúcies difícils de comprendre" dels populars arran de la conferència d'aquest dimarts del Govern a Brussel·les. "Era un acte amb presència singular i insòlita per l'interès que va generar", ha assegurat Romeva en respondre una pregunta del diputat del PPC, Juan Milián. "I en un marc de normalitat absoluta, de diàleg", ha afegit el titular d'Exteriors. "Quin no n'aprèn, qui no entén la realitat on viuen són vostès", ha reblat. Milián ha lamentat que el Govern hagi invertit 120.000 euros en publicitat per aquest acte en mitjans internacionals i ha preguntat al Govern quin ha estat el cost total de la conferència al Parlament Europeu amb Romeva i el president de la Generalitat, Carles Puigdemont, i el vicepresident Oriol Junqueras. Romeva li ha respost que el cost es publicarà al web del Govern. "Aquí hi ha transparència, no com en altres governs".

Summary: Romeva diu al PP que les "argúcies difícils de comprendre" per la conferència a Brussel·les se'ls han "girat en contra"


Un informe de la Comissió Jurídica Assessora de la Generalitat ha declarat nul el contracte d'aigües que l'Ajuntament de La Bisbal d'Empordà va signar amb Sorea el 2010. En un informe molt extens, però que no és vinculant, la comissió diu que l'ajuntament "va prescindir absolutament" del reglament que estava establert i que obligava a fer una nova licitació del contracte. El consistori, que el 2010 estava en mans de l'actual alcalde Lluís Sais (ERC), va signar un contracte que donava la prestació del servei a Sorea fins el 2030. Com que la conclusió de la Generalitat no és vinculant, haurà de ser el ple de l'ajuntament decideixi si acata la decisió de la prestació. En el cas que hi votin favorablement, implicaria que Sorea hauria de deixar de prestar el servei al municipi. Aquesta decisió podria comportar haver d'indemnitzar la companyia tant per les obres que ja ha fet en dos barris de la ciutat (El Bosquetet i el Puig de Sant Ramon) com pels 14 anys que encara restaven de contracte, segons el contracte. El contracte d'aigües entre l'Ajuntament de La Bisbal d'Empordà i Sorea és nul. Aquesta és la conclusió a la que ha arribat la Comissió Jurídica Assessora de la Generalitat. Aquest òrgan considera que el conveni que va signar llavors l'alcalde Lluís Sais -que continua en el càrrec- no és vàlid ja que es va aprovar una pròrroga de la prestació del servei, quan era necessari fer un nou concurs.  La conclusió de la comissió jurídica, però, no és vinculant i serà el ple del consistori qui decidirà si vol revocar o no el contracte signat amb Sorea. La sessió se celebra a final de mes i serà llavors quan se sotmetrà a votació de tots els regidors ratificar el contingut de l'informe. Si el consistori en ple reconeix que el contracte és nul, Sorea deixarà de prestar el servei. Aleshores el consistori podrà o bé fer un concurs per adjudicar el servei de nou o bé municipalitzar l'aigua. Tot plegat es remunta el 2009 quan el ple de l'ajuntament del municipi, governat per ERC i CiU, va votar favorablement a prorrogar durant 20 anys el servei d'aigües a Sorea, incloent ,a més, el clavegueram i unes obres de manteniment. En aquell moment, només cinc regidors socialistes hi van votar en contra. Un any més tard, l'alcalde va signar el conveni i aquest va entrar en vigor. És aleshores quan el grup socialista va decidir presentar un recurs que, sis anys més tard, ha acabat amb l'informe de nul·litat per part de la comissió. Anteriorment, ja hi havia hagut informes de diversos secretaris i interventors municipals que havien alertat d'irregularitats. Consideren que l'alcalde no pot signar Una de les qüestions que resol l'informe és que les diferents modificacions que es van fer en el conveni eren "mereixedores d'un concurs públic". És a dir, que es va aprovar una pròrroga de la prestació del servei quan era necessari convocar tot el concurs per adjudicar el servei. Aquest és un dels punts que va posar sobre la taula el grup del PSC quan va presentar el recurs. A més, el PSC denunciava que l'alcalde "no tenia potestat" per signar aquell conveni.  El conveni preveia unes inversions de 2,1 MEUR. La majoria d'aquesta inversió feia referència a unes obres al Puig de Sant Ramon -que es van pressupostar en 1,8 MEUR- que assumiria Sorea, i que l'ajuntament retornaria. També s'hi incloïa el servei de clavegueram a un preu que es podria revisar cada any. Sorea pot reclamar En cas que el ple de l'ajuntament validi l'informe de la Comissió Jurídica Assessora i, per tant, decideixi declarar nul el contracte amb la companyia, deixarà via lliure perquè Sorea presenti una demanda contra el consistori. L'empresa podria reclamar tant l'import de les inversions que ja ha fet –i que, segons la companyia, s'eleven fins als 2,5 MEUR- com també pel perjudici de no poder prestar el servei fins el 2030, any en que finalitzava el contracte. A banda d'això, si el ple fa seva la resolució també es podria obrir la porta a possibles querelles per part de ciutadans particulars, ja que la indemnització a Sorea es repercutiria previsiblement en la factura de l'aigua dels bisbalencs.

Summary: La Generalitat declara nul el contracte d'aigües que l'Ajuntament de la Bisbal va atorgar a Sorea el 2010


Unió de Pagesos demana al pròxim govern espanyol, així com als partits polítics que es presenten a les eleccions del 28-A, més implicació amb el sector agrari, que s'hauria de traduir en un major pes del Ministeri d'Agricultura en els pressupostos estatals però també en l'execució de la totalitat de les partides previstes en els comptes. El sindicat també reclama al nou executiu una aplicació "justa" de la Política Agrària Comuna (PAC) a l'estat espanyol, reduir la càrrega fiscal al sector i que es comprometi a treballar per un repartiment "equitatiu" del valor afegit a la cadena alimentària. En aquest sentit, Unió de Pagesos defensa la necessitat de regular d'una forma específica la venda a pèrdues i de perseguir "l'abús" de la posició de domini que segons el sindicat, exerceix la gran distribució.

Summary: Unió de Pagesos demana al pròxim govern espanyol més implicació amb el sector agrari i una aplicació "justa" de la PAC


L'Ajuntament de Manresa ha cedit a Ampans una finca per fer-hi un equipament social per a persones amb discapacitat que estan en situació d'envelliment. La Junta de Govern ha acordat la cessió gratuïta del terreny, situat entre els carrers de La Pau i el Camí Vell de Santpedor, al barri de La Parada. El nou equipament respon a la necessitat de l'entitat de donar resposta a les persones grans amb discapacitat i a les situacions familiars que, arran de l'envelliment de tots els seus membres, requereixen suports per assegurar la unitat de convivència de pares i fills. Incorporarà la tecnologia com a eina per a millorar la qualitat de vida dels seus usuaris i oferirà una àmplia prestació de serveis, amb un model d'atenció centrat en les persones. La cessió és per a  un termini de 75 anys, prorrogables a 15 més. En aquests moments, mitjançant els seus serveis de continuïtat assistencial, Ampans acompanya 265 persones que tenen més de 45 anys. Segons dades del sector, una de cada tres persones amb discapacitat Intel·lectual a l'estat espanyol viu al domicili familiar i l'edat mitjana dels progenitors se situa entre els 76 i els 78 anys, amb un increment important de famílies amb un sol progenitor. El cuidador principal, doncs, és molt gran i en la meitat de les famílies és un sol cuidador. Davant d'aquestes circumstàncies, es calcula que una de cada tres persones que vivien al domicili familiar han hagut d'abandonar-lo per anar a viure, majoritàriament, a llars-residència o residències.  60 places Ampans preveu començar les obres el mes de setembre amb l'objectiu que es posi en marxa l'octubre del 2020. L'avantprojecte presenta un equipament distribuït en 3 espais: llars residència, benestar i salut i espai comunitari. Disposarà de 60 places de llars-residència per a persones que requereixen suport, 50 places de servei diürn de teràpia ocupacional per a persones amb necessitats de suport, i 12 habitatges destinats a persones i famílies amb necessitats de suport puntual per a la seva autogestió i vida independent. El disseny d'aquest nou model residencial es fa seguint un mètode de coproducció i de cooperació, i pretén provocar un canvi de mirada envers la discapacitat i les persones en situació de vulnerabilitat, entenent la diversitat com un valor de convivència i de transformació social. Aquests nous models dibuixen equipaments arquitectònicament oberts a l'entorn, sostenibles, que faciliten la convivència comunitària i sinergies amb el barri i la ciutat.

Summary: L'Ajuntament de Manresa cedeix a Ampans uns terrenys per fer una residència per a usuaris en situació d'envelliment


El president del Consell de l'Audiovisual de Catalunya (CAC), Roger Loppacher, ha assegurat que els informes i les dades que ha aportat el CAC són "incontestables" i que "es valoraran d'una forma o d'una altra, però reflecteixen un pluralisme incontestable" dels mitjans públics catalans que "sempre es pot millorar". Loppacher ha fet aquestes declaracions a la Comissió de Control de l'Actuació de la CCMA i ha rebut les crítiques de l'oposició, que han criticat la falta de pluralitat dels mitjans públics. En aquest context, Marta Ribas, de Catalunya en Comú Podem, ha assegurat que és "un moment en el qual es necessita renovar els membres del CAC". De fet, tres dels sis membres tenen el mandat caducat.  Loppacher ha comparegut aquest divendres al Parlament en una sessió informativa sobre el compliment dels valors constitucionals i estatutaris als mitjans de comunicació públics i sobre l'aprovació de la nova Directiva europea de serveis de comunicació audiovisual i sobre la necessitat d’actualitzar la Llei de comunicació audiovisual de Catalunya. En la seva intervenció, Lopaccher ha presentat alguns dels darrers informes presentats ja pel CAC. Un exemple és el del segon quadrimestre del 2018 sobre pluralisme polític de cinc mitjans catalans, que indica que els informatius de TV3 van ser els que van recollir més diversitat de veus polítiques. La cadena va donar temps de paraula a 30 agrupacions polítiques, més que RAC1 (29 agrupacions), Catalunya Ràdio (28), TVE Catalunya (24) i 8tv (22). L'informe, que ha recordat Lopaccher, també exposa que el PP va ser el partit amb més temps de paraula en els informatius de tots cinc mitjans, en un context polític marcat pel canvi de govern a l’estat espanyol com a conseqüència de la moció de censura a Mariano Rajoy. En el cas de TV3, la segona posició en temps de paraula va ser per a Ciutadans, i la tercera, per a PSC i PSOE. En comparació amb el quadrimestre anterior, la presència de dones polítiques en els informatius va millorar superant en tots els casos el 32%, i en el cas de Catalunya Ràdio, al 39,5%. Josep Riera, de Junts per Catalunya, ha considerat que el CAC "fa feina i fa bona feina". "Pel que fa a pluralitat, si es mira tot el ventall de televisions hi estem tan poc acostumats que resulta que la que ho és més és la més criticada", ha apuntat.   Crítiques de l'oposició Nacho Martín, de Ciutadans, ha criticat que Loppacher ha convertit el CAC "en la coartada perfecte perquè TV3 i Catalunya Ràdio segueixin esbombant un missatge de confrontació amb la resta d'Espanya i de confrontació amb els catalans no separatistes". Ha assegurat que és una "falta de respecte a la pluralitat interna de Catalunya" i ha acusat el president del CAC de desprestigiar el Consell "convertint-lo en un peça més de l'engranatge nacionalista".  Santi Rodríguez, del PPC, ha dit que "les virtuts dels òrgans de control haurien de ser un paper de neutralitat i des d'aquest punt de vista es va concebre el propi CAC". Ha dit que han trobat a faltar aquesta neutralitat. "Veiem el CAC com una eina política al servei dels partits independentistes i és un mal favor a la pròpia institució". David Pérez, del PSC, també ha carregat contra la falta de pluralisme polític a TV3. Renovació  Marta Ribas, de Catalunya en Comú Podem, ha assegurat que és "un moment en el qual es necessita renovar els membres del CAC" perquè hi ha totes les direccions de la CCMA i del CAC "caducades i s'ha de fer una renovació amb una perspectiva de què ha de fer cadascun d'aquests òrgans".

Summary: Loppacher: "Les dades del CAC són incontestables i mostren el pluralisme dels mitjans públics, que sempre pot millorar"


L'Audiència de Barcelona ha començat a jutjar aquest dimarts un home acusat d'estafar gairebé 500.000 euros a un ancià que li hauria cedit aquests diners en menys de quatre mesos per tal de fer suposades inversions immobiliàries l'any 2008 just abans de l'explosió de la bombolla immobiliària. La fiscalia, però, només l'acusa de falsedat en document privat en considerar que l'informe psiquiàtric que apunta que la víctima tenia un incipient deteriorament cognitiu no és creïble. L'acusació particular li demana cinc anys i vuit mesos per estafa i falsedat. Juan Manuel R.B., acusat, i J.B.P., suposada víctima, es coneixien des de principis dels anys 80 i eren amics, a més de fer alguna inversió conjunta. L'acusat, que ara té 59 anys, gestionava una penya de travesses futbolístiques, però també feia inversions immobiliàries. Entre març i juny del 2008 va arribar a demanar a l'ancià gairebé 500.000 euros per a quatre inversions: la compra d'un solar a Eivissa, un pis a València, un àtic dúplex a Terrassa i la creació d'una pàgina web i un sistema informàtic per a apostes esportives. La víctima fins i tot va demanar dos crèdits, que encara està pagant, per aconseguir prou diners. Però les inversions, suposadament, no van acabar de sortir bé, i l'inversor no ha tornat ni un euro al seu creditor. L'acusat ha negat haver comès cap estafa, però sí que les operacions no havien tingut èxit i que havia fet servir alguna inversió per pagar deutes en espècies. De fet, dos homes més han dit que l'acusat els devia diners, i un d'ells fins i tot se sentia "enganyat" perquè va fer inversions amb diners seus que ell no havia autoritzat. La víctima, que té més de 80 anys, no ha recordat gaires detalls, excepte que "deia que era amic, però és un traïdor" i que "sempre prometia, però mai complia". Un inspector de delinqüència econòmica de la policia espanyola ha explicat que es van veure nombroses transferències del compte de la víctima a comptes de l'acusat o a comptes d'empreses on l'acusat tenia càrrecs. El fiscal no ha fet cap pregunta a l'acusat excepte per dues firmes d'un d'aquests inversors en dos documents que va presentar al jutjat el 2010. Segons un informe cal·ligràfic, l'acusat hauria posat les inicials del nom d'aquest inversor, R.M., en un escrit on descrivia una operació immobiliària. Aquest escrit hauria intentat demostrar que l'operació es va fer, però l'acusat ha admès que el document el va fer ell, i que va posar la inicial per saber a quin inversor es referia, però no pas per enganyar al jutjat. El ministeri públic i la defensa també han volgut desacreditar un informe psiquiàtric fet l'any 2009 a la víctima que apuntava la seva moderada vulnerabilitat a la suggestió i la manipulació per part d'altres, a causa d'un incipient deteriorament cognitiu d'origen vascular. Segons la psiquiatra, aquest tipus de deteriorament cognitiu fa que en un inici l'afectat l'intenti dissimular i aparentment ho pot fer, però la víctima tenia sobretot problemes de memòria i numèrics. Segons ella, qualsevol persona podia percebre que la víctima no estava 100% capacitada per determinades inversions. Aquest deteriorament es podria haver aguditzat, però l'any 2011 un informe mèdico-forense va determinar que la víctima no tenia disfuncions importants i que podia prendre decisions perfectament. Per això, el fiscal ha demanat que es porti el cas al col·legi de metges per si el primer informe psiquiàtric contravé la deontologia mèdica. El fiscal considera que no es pot demostrar l'engany ni tampoc apropiació indeguda o administració deslleial i per això només acusa de falsedat en document privat i demana 20 mesos de presó. En canvi, l'acusació particular demana 5 anys i 8 mesos de presó per estafa o apropiació indeguda, a més de falsedat en document privat o presentació en judici de document fals.

Summary: La fiscalia demana absoldre d'estafa un acusat perquè no veu creïble un informe psiquiàtric sobre la víctima


El líder de Podem escriu a Twitter: "Ni TTIP ni CETA ni cap 155" ACN Barcelona.-El líder de Podem a Catalunya, Albano Dante Fachin, ha saludat els seus seguidors a Twitter amb una piulada aquest dilluns assegurant que era a la cambra catalana: "Ni TTIP ni CETA ni cap 155. Bon dia des del Parlament de Catalunya", ha escrit Fachin en una piulada que acompanya amb dues fotografies. La primera, la façana del Parlament; i la segona, un detall de la porta del despatx de diputat amb un rètol amb el seu nom i el d'Àngels Martínez Castells.

Summary: Fachin piula una imatge de la porta del despatx de diputat: "Bon dia des del Parlament de Catalunya"


El festival itinerant Errant d'art i pensament es posarà en marxa aquest divendres a Vilaller (Alta Ribagorça) amb l'exposició col·lectiva 'Dones. Retòriques de poder i utopies del desig'. Errant se celebrarà fins al 27 de setembre, i en la seva primera edició pretén esdevenir un espai de referència i un punt de confluència entorn de l'art més transgressor, experimental i avançat i el pensament contemporani a les comarques de Lleida. En aquesta primera edició de l'Errant s'han posat a disposició del públic sis-centes entrades entre els diferents actes, totes elles gratuïtes. La voluntat de l'IEI és que Errant, que cada any viatgi a diferents pobles de les comarques de Lleida i faci arribar la cultura a tot el territori. El cartell d'aquesta primera edició el conformen una trentena d'artistes i professionals vinculats als mitjans de comunicació i al món de la imatge. Pel que fa a la programació girarà al voltant de tres itineraris: art, pensament i poesia-música, i s'articularà a carrers, places i edificis del patrimoni cultural i històric d'El Pont de Suert, Vilaller o la Vall de Boí mitjançant instal·lacions artístiques, diàlegs a la plaça o petites rutes poètiques i musicals. L'exposició inaugural, comissariada pel responsable del festival, Jesús Vilamajó, s'emmarca dins ell programa 'Art al magatzem', en la qual es promou l'art reivindicatiu a partir de l'ús d'espais alternatius i de caràcter popular i rural. Juana Dolores Romero Casanova, La Sofy, Nora Ancarola, Alexandra Garcia Pascual, Gemma Polanco i Olga Olivera-Tabeni són les set creadores que oferiran al públic una visió heterogènia d'una realitat sotmesa als llenguatges de poder que ostenten les classes dominants. Prèviament a la inauguració de l'exposició, es podrà gaudir de l'actuació del cantautor de la Segarra Xavier Mayora, que oferirà la 'Cançó de les aixades', una tonada popular que sentia quan el seu avi anava al tros que tenia a La Figuerosa. La poesia, la música i el pensament completaran les activitats del primer cap de setmana de l'Errant. Dissabte, a Vilaller, Juana Dolores Romero Casanova presentarà el seu poemari 'Bijuteria', mentre que a El Pont de Suert, Andrés Hispano, Fèlix Pérez-Hita, Josep M. Ganyet i Àlex Hinojo abordaran la relació entre les imatges i la influència que aquestes exerceixen a la nostra societat en un cicle de xerrades que es farà a la Nova Confraria. També dissabte repetirà Xavier Mayora, en aquest cas acompanyat de cinc músics virtuosos amb el concert Anartista. Pel diumenge, les activitats se centraran a la Vall de Boí, d'una banda amb una ruta per les esglésies de Sant Feliu de Barruera, Santa Eulàlia d'Erill la Vall i Sant Joan de Boí i amb protagonisme per a les obres dels artistes Marco Noris, Sara Agudo, Blanca Viñas i Albert Alcoz, i de l'altra, amb la guitarra de Toti Soler versionant Jacint Verdaguer o Ovidi Montllor a l'església de Santa Maria de Taüll. El festival continuarà durant el cap de setmana vinent amb Marcel Rubio Juliana, Olga Olivera-Tabeni, Christina Schultz, Pedro Torres, Alexandra Laudo, Poesia estripada, Salvador Alsius, Laia Soldevila, Natàlia Lloreta, Mireia Boya, Neus Borrell, Miquel Joan i Jordi Rallo. El certamen compta amb l'organització de l'Institut d'Estudis Ilerdencs de la Diputació de Lleida.

Summary: El primer festival Errant es posa en marxa aquest divendres a Vilaller amb una exposició de dones artistes


Amb el lema 'Crida-ho als 4 vents. El català, llengua comuna', la Plataforma per la Llengua ha volgut promoure aquest diumenge la riquesa dialectal de la llengua catalana formant amb la participació de més de 700 persones una 'Rosa dels vents' humana. Cada punta de la figura representava una varietat dialectal: des del nord-occidental al central, passant pel septentrional, el valencià, mallorquí, menorquí, eivissenc-formenterer i alguerès. "Vinguem d'on vinguem, volem formar un sol poble amb el català com a llengua comuna", ha assenyalat a l'ACN el president de l'entitat, Oscar Escuder de la Torre. L'escenari triat per aquesta acció ha estat la plaça Comercial del Born de Barcelona, que s'ha omplert de participants i voluntaris.  Des de fa onze anys, la Plataforma per la Llengua i 26 entitats de persones d'origen nouvingut organitzen cada any una activitat popular pels volts de la diada de Sant Jordi, amb l'objectiu de promoure el català com a llengua comuna dins una societat plurilingüe. Aquestes accions també volen sensibilitzar les persones d'origen estranger residents a Catalunya de la importància de la llengua catalana com a eix per a la cohesió social. La campanya, a més, vol fer arribar  als catalanoparlants el missatge que utilitzar i comunicar-se en català és la millor manera d'afavorir la integració dels nouvinguts.

Summary: Una 'Rosa dels vents humana' per reivindicar el català com a llengua comuna


L’Ajuntament de Montblanc ha detectat continus atacs a les colònies de gats del municipi. Ara fa dos mesos van començar a aparèixer puntualment gats ferits per la vila, i en algun cas, fins i tot mort. La majoria són de carrer, però també n’hi ha de domèstics. La xifra d'animals lesionats superaria la desena. Inicialment no es va donar importància al tema, però una agressió col·lectiva a Vimbodí i Poblet feta pública per una associació animalista ha encès les alarmes, si bé l’Ajuntament d’aquest municipi respon que no hi ha cap mena de denúncia al respecte. Per la seva banda, Montblanc demana, a través d’un manifest, que la ciutadania col·labori i denunciï aquests casos. Els Mossos d’Esquadra de la Unitat Regional de Medi Ambient (URMA) han obert una investigació. “Ens hem posat a treballar juntament amb els Mossos d'Esquadra per intentar resoldre aquest tema”, ha manifestat aquest dilluns el regidor de Medi Ambient de Montblanc, Santi Porta. El consistori montblanquí ha elaborat un manifest de condemna arran aquests maltractaments reiterats a gats, de bracet amb l’Associació Montblanc Gat i Gos. També ha difós un telèfon per rebre informació que ajudi a identificar els agressors. A Montblanc s’han localitzat animals ferits de forma puntual. A tall d’exemple, s’ha trobat des d’una camada amb gairebé tots els gatets morts a exemplars adults desapareguts que posteriorment reapareixen amb orelles tallades o potes trencades. Ara per ara, però, no hi ha cap denúncia presentada, com tampoc a Vimbodí i Poblet, on el consistori insisteix que l'Associació Vimbodí Pets és qui gestiona aquesta qüestió.

Summary: Montblanc detecta atacs continus a les colònies de gats


L'home detingut dijous passat acusat de disparar i apunyalar mortalment la diputada laborista britànica Jo Cox ha passat a disposició judicial. Segons informen alguns mitjans britànics, Mair s'ha presentat davant del magistrat amb el nom de "Mort als traïdors, llibertat per Anglaterra". L'acusat s'ha negat a donar el seu nom real i tampoc ha facilitat la seva adreça ni data de naixement al jutge. Segons alguns testimonis visuals, Mair va cridar 'Britain First', el nom d'un partit d'extrema dreta britànica, abans de disparar tres trets a Cox quan aquesta sortia d'una biblioteca a la localitat de Birstall, prop de Leeds. Thomas Mair és el mateix home que els veïns de Birstall van apuntar com a possible autor dels fets poc després de l'atac a Jo Cox. Segons la premsa britànica, Mair, de 52 anys i natural de l'àrea de West Yorkshire, hauria comprat llibres a un grup neonazi nord-americà en diverses ocasions, i també guies sobre com construir pistoles i bombes casolanes. L'assassinat de Cox ha suposat la suspensió de la campanya pel referèndum del 'Brexit', que s'ha de celebrar d'aquí només 5 dies. Es preveu que els actes es reprenguin demà diumenge, però diverses veus demanen sobretot als partidaris de sortir de la UE que suavitzin els seus missatges. L'última enquesta publicada avui pel diari 'The Herald' canvia la tendència dels darrers dies i dóna una victòria als partidaris de seguir dins la UE amb un 52% pels vots respecte del 48% que dijous votaria pel 'Brexit'.

Summary: L’home acusat de la mort de la diputada laborista Jo Cox declara davant del jutge


El poeta balear Manel Marí (Eivissa, 1975) ha mort aquest dimecres a València a causa d'una infecció pulmonar derivada d'una grip que havia requerit del seu ingrés hospitalari, segons que han confirmat fonts pròximes .El govern de les Illes Balears, a través de la consellera de Cultura Fanny Tur, ha lamentat la seva pèrdua i ha remarcat  "el gran futur i magnífic present" de Marí, considerant la seva mort com "una notícia tristíssima i molt injusta". En una mateixa línia el Consell Insular d'Eivissa ha dit que es tracta  "d'una enorme i irreparable pèrdua per a les lletres eivissenques i la poesia en llengua catalana". Al llarg de la seva trajectòria ha obtingut el Premi Miquel Àngel Riera de poesia 1998, el Premi Mallorca de Creació Literària el 2005, el Premi Ciutat de Palma-Joan Alcover el 2007 , o el Premi València de poesia que atorga la Institució Alfons el Magnànim, el 2016. Ha estat autor de llibres com 'Poemes en gris', 'Patrimoni dels dies', 'Deshàbitat', 'No pas jo', 'El Tàlem' o 'Tavernàries'.  Resident a València des de petit, on va estudiar el batxillerat, ha participat activament en els moviments estudiantils del País Valencià on va arribar a ser coordinador general del Bloc d’Estudiants Agermanats. Llicenciat en Sociologia per la Universitat de València ha estat col•laborador  habitual del diari Última Hora Ibiza y Formentera des de l’any 1999 i director de la col•lecció Poesia Precintada de l’editorial Res Publica.  En l'actualitat, treballava com a guionista de televisió, articulista, traductor i corrector lingüístic. A les mostres de condol s'estan sumant la Institució de les Lletres Catalanes, l'Institut Alfons el Magnànim de la Diputació de València, entitats com Acció Cultural del País Valencià o Escola Valenciana, així com l'Associació cívica valenciana Tirant lo Blanc.  El president de les Corts Valencianes, Enric Morera, ha manifestat el seu condol a través de les xarxes socials piulant: "Descansa en pau Manel, ens deixes la teva poesia i testimoni de vida plena".

Summary: Mor a València el poeta balear Manel Marí als 42 anys d'edat


Està acusat d'un presumpte delicte fiscal i un altre de blanqueig de capitals ACN Barcelona.-La Guàrdia Civil ha detingut aquest dimarts a València l'exministre i expresident de la Generalitat Valenciana, Eduardo Zaplana, segons fonts del cos armat, que també han confirmat l'arrest de més persones. Segons diversos mitjans, Zaplana hauria estat detingut per un presumpte delicte de blanqueig de capitals per haver fet aflorar diners procedents de l'estranger i un delicte fiscal. Zaplana va ser president de la Generalitat Valenciana des del 1995 fins a l'estiu del 2002, quan el president del govern espanyol aleshores, José María Aznar, el va nomenar ministre de Treball i Assumptes Socials, una cartera que va ocupar prop de dos anys.  Posteriorment, va passar a ocupar el càrrec de portaveu del PP al Congrés dels Diputats a l'oposició i al 2008 es va retirar de la política.

Summary: La Guàrdia Civil deté l'exministre i expresident de la Generalitat Valenciana, Eduardo Zaplana


El CSIF ha denunciat davant de la fiscalia de Girona l'Ajuntament de Sant Feliu de Guíxols (Baix Empordà) per un presumpte delicte de prevaricació en l'adjudicació d'una plaça de sergent de la Policia Local. El sindicat argumenta que el Tribunal Qualificador li va atorga el lloc sense complir amb els requisits fixats a les bases del concurs. Entre les "irregularitats" que denuncien, hi hauria el fet que l'aspirant que va aconseguir la plaça no només no va acreditar el certificat de nivell B de català sinó que, amb posterioritat als terminis establerts, va presentar un certificat de valencià de nivell "elemental i sense compulsar". A més, segons l'escrit de denúncia, se'l va eximir de fer la prova en català.   Des del sindicat denuncien que no s'han seguit els principis de "mèrit, publicitat, igualtat i capacitat" i que es tracta d'una "designació personal i directa per part del consistori, sense més tràmit, i nul·la de ple dret quan un altre candidat aprovat complia tots els requisits".  El CSIF recorda que fa temps que alerten de les "continues irregularitats" de l'Ajuntament en la contractació, els riscos psicosocials que "pateix el seu personal", "l'incompliment" dels tràmits estipulats per Inspecció de Treball i l'alt interinatge en el seu personal.  El sindicat també ha fet arribar un escrit al Departament d'Interior on asseguren que sospiten que el consistori vol situar de cap al subinspector per retirar al que hi ha actualment o que hi ha casos d'assetjament laboral.

Summary: El CSIF porta l'Ajuntament de Sant Feliu de Guíxols a fiscalia per prevaricació en l'adjudicació d'una plaça de sergent


Un grup d'afectats per la fallida de la secció de crèdit de la cooperativa de Cambrils s'han constituït en plataforma per poder actuar conjuntament i defensar els seus interessos. El seu president, Francesc Siuraneta, ha explicat a l'ACN que aquest diumenge els socis fundadors van aprovar els estatuts i que, en les pròximes hores, inscriuran l'associació al registre de la Generalitat. La plataforma d'afectats per la Cooperativa Agrícola de Cambrils, tal com s'ha batejat l'associació, manté converses amb el consistori cambrilenc per poder celebrar la seva primera assemblea aquest dissabte o diumenge. Els impulsors de la plataforma fan una crida als impositors afectats perquè s'hi sumin i puguin fixar plegats els passos a seguir a partir d'ara.  El president de la plataforma, Francesc Siuraneta, ha explicat que l'objectiu ara és aconseguir una "massa crítica important de diners a representar" per tal que l'empresa els tingui en compte a l'hora d'adoptar alguna mena d'acord amb els grans creditors. Per aquest motiu, ha fet una crida als petits impositors a sumar-se a la plataforma. Inicialment, segons ha recordat, unes 150 persones afectades van mostrar interès per adherir-se a l'associació.  La situació de preconcurs de creditors obligarà la plataforma a posar-se en mans d'advocats per personar-se en el procediment obert als jutjats mercantils de Tarragona i, alhora, "saber què està succeint i ser tinguts en compte". Siuraneta ha advertit que "si hi ha el més mínim indici que per part de la cooperativa o del BBVA no s'han fet les coses bé des del punt de vista legal, no perdonarem a ningú".  La cooperativa de Cambrils va presentar, el 22 de desembre, preconcurs de creditors, i va tancar provisionalment les oficines de la caixa agrària per manca de liquiditat. Dijous l'empresa va materialitzar un préstec de 10 MEUR amb l'Associació de Seccions de Crèdit, amb l'aval de la Generalitat. El préstec està supeditat a l'aprovació, per part del jutge, dels acords de refinançament que presentarà la cooperativa. Uns 32 MEUR d'estalvis d'uns 1.500 clients es troben bloquejats.

Summary: Afectats per la cooperativa de Cambrils constitueixen una plataforma i celebraran una assemblea el cap de setmana


Des de l'any 2015 és regidora de Dinamització Econòmica, Coneixement, Internacionalització i Interior al consistori igualadí ACN Barcelona.-El Govern ha nomenat aquest dimarts la primera tinent d'alcalde de l'Ajuntament d'Igualada, Àngels Chacón, com a nova directora general d'Indústria del Departament d'Empresa i Coneixement. Nascuda a la capital de l'Anoia l'any 1968, Chacón també és des de l'any 2015 regidora de Dinamització Econòmica, Coneixement, Internacionalització i Interior del consistori igualadí pel grup del PDeCAT. A més, és coordinadora del projecte Urbact Retailink sobre la innovació en l'oferta comercial a les ciutats mitjanes. A banda, des de l'any 2008 ocupa el càrrec de directora executiva del Centre de Simulació 4D Health per a la innovació en la seguretat del pacient. Chacón és llicenciada en Dret per la Universitat de Barcelona i té formació especialitzada en el Comerç Internacional. La portaveu del Govern, Neus Munté, ha donat a conèixer aquest dimarts al migdia el nomenament d'Àngels Chacón com a nova directora general d'Indústria en el marc de la roda de premsa per anunciar els acords de Govern.  Chacón va entrar a l'Ajuntament d'Igualada l'any 2011 com a independent al grup municipal de CiU i va ostentar la cartera de Dinamització Econòmica, Comerç i Turisme. Entre els anys 2011 i 2015 també va ser coordinadora del projecte Urbact 3D Cities sobre creixement econòmic i innovació en l'àmbit de la salut. Els anys previs al 2011, Chacón va desenvolupar la seva trajectòria professional en empreses del sector paperer i també va ser gerent de la Unió Empresarial de l'Anoia entre el 2008 i el 2011.  La nova directora general d'Indústria és llicenciada en Dret per la Universitat de Barcelona i té formació especialitzada en el Comerç Internacional. Joan Romero, nomenat conseller delegat d’ACCIÓ  En l'àmbit del Departament d'Empresa i Coneixement, el Govern també ha nomenat Joan Romero conseller delegat d’ACCIÓ. Nascut a Barcelona l’any 1972, Romero és Llicenciat en Economia per la Universitat de Barcelona, màster en Direcció d’Operacions, i Diplomatura DAF en Direcció d’Operacions i Innovació per ESADE. Ha estat professor d’Economia Mundial i Espanyola a la Universitat de Barcelona i va treballar en el sector bancari i en el sector de la consultoria estratègica abans d’incorporar-se al Centre d’Innovació i Desenvolupament Empresarial (CIDEM) de la Generalitat, del qual va ser el director de Planificació.  Amb la constitució d’ACCIÓ com a agència del Govern de la Generalitat de Catalunya per impulsar la competitivitat empresarial a través de la innovació i la internacionalització, Romero va ocupar el càrrec de secretari executiu de l’organització i posteriorment el de director executiu. Ha participat en l’elaboració de diversos plans de suport a l’empresa, entre els quals destaquen els diversos Plans de Recerca i Innovació de Catalunya, el Pacte Nacional per a la Recerca i la Innovació, els diferents Plans estratègics que han impulsat CIDEM i ACCIÓ en els darrers 15 anys i el Pacte Nacional per la Indústria.  Romero també ha dirigit els Informes Anuals de l’R+D i la Innovació a Catalunya, el Baròmetre de la Innovació a Catalunya i ha col·laborat en diferents anàlisis de la situació competitiva de Catalunya des d’una perspectiva internacional, destacant Reviews of Regional Innovation – Catalonia de l’OCDE i el Catalonia in World Competitiveness de l’IMD.

Summary: Nomenen la primera tinent d'alcalde de l'Ajuntament d'Igualada, Àngels Chacón, nova directora general d'Indústria


Míriam Ponsa fa 20 anys que treballa al sector de la moda. És una de les dissenyadores amb més talent del país, però la crisi del coronavirus va fer que, a mitjans de març, hagués de tancar les seves botigues i el taller de Manresa on confecciona la seva pròpia marca. Amb el també dissenyador Josep Abril sentien la necessitat de fer alguna cosa per ajudar, i així és com va néixer el projecte que l'ha dut a deixar en suspens les passarel•les de moda per passar a confeccionar mascaretes i bates d'hospital. L'allau de peticions ha fet que hagin aturat uns dies les comandes perquè els han sobrepassat. Els equips de protecció són reutilitzables, s'han fet amb teixit d'ús sanitari del Bages i s'estan cosint als tallers de la comarca.    Al seu taller de Manresa, Míriam Ponsa treballa al costat de la seva parella i els seus dos fills per preparar les nombroses comandes de mascaretes i bates d'hospital que van rebre en tan sols 24 hores. Un allau de peticions que, segons ha explicat, els va sorprendre. "El dia que vam obrir la botiga online, ens feien comandes cada 10 segons, i també durant la nit. Gairebé no vam poder dormir, és una situació surrealista, no és que ens agradi haver d'estar fent això, però sí el fet de poder ajudar i poder donar feina a la gent del nostre territori", ha assegurat.  Per confeccionar les mascaretes i les bates d'hospital, Ponsa treballa amb teixit d'ús sanitari fet a una empresa de Salelles, al Bages, i tots dos productes s'estan cosint en diversos tallers de la comarca, alguns dels quals han pogut evitar l'ERTO gràcies a aquest projecte. Són equips reutilitzables fins a 140 vegades si es renten a una temperatura de 60 graus, amb un 94% de no filtració. De moment, estan fent mascaretes per adults, però Ponsa es planteja també confeccionar-ne per a infants.  L'allau de comandes els ha fet aturar la venda durant uns dies, però la intenció és tornar-la a reactivar ben aviat. "Nosaltres estem acostumats a fer unes col•leccions grans però amb poca quantitat i ara precisament el que ens està passant és just el contrari, només són dos productes, però amb molta quantitat", ha explicat. A més, a això s'hi afegeix el fet que treballar en aquestes circumstàncies no és fàcil. "Em sento com si estigués fent estraperlo per aconseguir una cinta o un veta adherent, hi ha el que hi ha i no es poden escollir materials, em recorda a la manera de treballar d'una guerra o postguerra", ha afegit.   "Si hi ha d'haver un canvi, benvingut sigui"  Abans que comencés la crisi sanitària, Ponsa estava acabant part de la producció de la col•lecció que s'havia de vendre a les botigues, i dissenyant la nova, la de l'estiu 2021, que hagués presentat en una desfilada aquest mes de juny. Tot això s'ha estroncat ara, però Ponsa té clar que els canvis no han de per què ser dolents. "Si hi ha d'haver un canvi, benvingut sigui, tinc molt clar que l'equip que tenim som una família, i no els vull deixar penjats, si hem de redireccionar l'empresa i canviar una mica el producte, jo estaré encantadíssima", ha subratllat.  Ponsa fa temps que treballa amb total llibertat, però mai s'havia imaginat que estaria confeccionant mascaretes i bates d'hospital. "A nivell creatiu també ho trobo molt interessant perquè el que oferim ha de ser funcional, ha de tenir un ús concret, i estic contenta que finalment la moda es pugui acostar a les necessitats reals de la gent", ha explicat. En aquest sentit, la dissenyadora ha afegit que li agrada pensar que "la moda no és una cosa banal, sinó que també pot donar resposta a urgències i, en aquest cas, a una urgència sanitària".

Summary: Míriam Ponsa i Josep Abril canvien les passarel·les de moda per la confecció d'equips de protecció sanitaris


La Sala del Contenciós-Administratiu del Tribunal Suprem ha desestimat un recurs de la Plataforma d’Afectats del Banc de València contra la sentència de l’Audiència Nacional del 16 de maig del 2016 que confirmava la resolució de la Comissió Rectora del FROB (dictada el 27 de novembre del 2012 i ratificada el 25 de gener del 2013) per la que es va acordar la venda del Banc de València a Caixabank per un euro. Els magistrats del Suprem conclouen que en aquest procés “es van complir les garanties essencials del procediment” tan pel que fa a la valoració de l’entitat com en l’adopció de mesures d’execució necessàries pels organismes competents “en base a dades econòmiques i d’impacte elaborades prèviament per un grup d’experts independents”. El Suprem nega la versió de la Plataforma d’Afectats i rebutja que la venda del Banc de València es dues a terme abans de l’aprovació dels informes de valoració de la Comissió Rectora del FROB. Segons la sala, la venda d’accions “es va produir el mateix dia de l’aprovació del pla de resolució per part del FROB, de manera que en el moment de l’aprovació existien informes previs valorant a aquesta entitat emesos per experts independents”. A més, els magistrats recorden que el FROB disposava d’un límit de temps per a la recapitalització i reestructuració dels diferents grups de bancs controlats pel FROB, i rebutgen que s’incomplís la legislació que exigeix que la venda estigui aprovada prèviament pel ministeri d’Hisenda i Administracions Públiques.

Summary: El Suprem avala la venda del Banc de València a Caixabank per un euro


Un lladre reincident ha ingressat a presó per robar amb violència en un supermercat de Tortosa i per agredir el mosso d'esquadra que el va detenir. Els fets es remunten a dissabte passat quan, cap a les set de la tarda, un agent que es trobava fora de servei va observar com un home sortia corrents de l'interior d'un supermercat del carrer Barranc de la Llet i, al seu darrere, el perseguia una empleada de l'establiment. Uns metres més enllà, la treballadora va poder-lo atrapar, però el lladre va respondre violentament llençant-la contra una tanca metàl·lica. En veure aquests fets, el policia va interceptar l’agressor i es va identificar com a policia mitjançant la seva credencial professional, al mateix temps que li requeria que s’aturés. L’home va reaccionar violentament tirant-se a sobre de l’agent mentre li donava cops de puny i puntades de peu, tot i que finalment el policia va poder immobilitzar-lo al terra i demanar suport policial.  Un cop es van personar en el lloc els reforços policials la treballadora els va explicar que moments abans havia observat com l’home havia sostret de l’interior del supermercat diversos productes de menjar i cosmètica.  En l’escorcoll del presumpte autor dels fets els policies van localitzar a l’interior de la seva jaqueta els productes sostrets referits per la treballadora, per la qual cosa l’home va quedar arrestat.  El detingut, que ja tenia antecedents per fets similars, és un home lituà de 49 anys sense domicili conegut. L'individu va passar diumenge a disposició del jutjat de guàrdia de Tortosa, que en va decretar l'ingrés a presó.

Summary: Ingressa a presó per un robatori amb violència en un supermercat de Tortosa


El portaveu parlamentari del PPC, Alejandro Fernández, ha opinat que la decisió de Germà Gordó, que deixarà el PDeCAT i JxSí però mantindrà l'escó com a diputat no adscrit, demostra que "el procés va néixer arran del 3% i morirà pel 3%". En una roda de premsa des del Parlament, Fernández ha exigit que l'expresident de la Generalitat i president del PDeCAT, Artur Mas, expressi la seva opinió sobre el cas Gordó, i que "deixi d'amagar-se" darrere la coordinadora general de la formació, Marta Pascal. En aquest sentit, el dirigent del PPC, que ha insinuat que la decisió de Gordó podria ser un "cas de transfuguisme", ha conclòs que fins que Mas no es pronunciï sobre la decisió de l'exconseller de Justícia, no es podrà conèixer del cert l'opinió del PDeCAT. "Volem escoltar el seu líder, és la veu més autoritzada", ha sentenciat Fernández, després que, aquest matí, Gordó emetés un comunicat per explicar la seva decisió. Per Fernández les explicacions del president del grup parlamentari de JxSí, Jordi Turull, són insuficients: "Només ha dit que dubtava que Mas donés suport a Gordó, però no ha estat contundent", ha constatat després de l'entrevista de Turull a 'Els Matins' de TV3, aquest dimarts al matí. Pel portaveu del PPC, "Mas s'amaga darrere de Pascal i Turull". Finalment, Fernández ha comentat que l'opinió de l'expresident de la Generalitat permetrà saber si la decisió de Gordó forma part d'un "pacte secret per tapar les vergonyes i callar", o bé si és una "decisió ferma del PDeCAT" perquè l'exconseller de Justícia abandoni el partit. Per tot això, el portaveu del PPC ha deixat clar que Gordó "ha de deixar l'escó". Divendres passat el Tribunal Superior de Justícia va fer públic que investiga l'exconseller pels presumptes delictes de tràfic d'influències, suborn, prevaricació i malversació de fons públics en el cas del 3%. Gordó subratlla en el comunicat emès aquest dimarts al matí que ha pres aquesta decisió després que Pascal li demanés la dimissió i es produís "un punt d'inflexió i "una situació de pèrdua de confiança mútua". Amb aquest anunci, Gordó també posa fi a 37 anys de militància a l'antiga Convergència i a quasi un any al PDeCAT i obre la porta a continuar en la política catalana a través de la seva plataforma Nova Convergència, que disposa d'una "mínima organització per prendre decisions debatudes i col·legiades". Data del referèndum D'altra banda, Fernández ha reclamat al president de la Generalitat, Carles Puigdemont, que la data que ha de posar és la del dia que ha d'anar al Congrés dels Diputats per explicar el seu projecte, en comptes de la data del referèndum. En aquesta línia, el portaveu del PPC ha assegurat que el procés està "esgotat", després que la comissió de Venècia hagi conclòs que el referèndum ha d'estar pactat amb Madrid.  Reforma del reglament al Consell de Garanties Estatutàries En un altre sentit, el PPC ha donat suport a la posició del grup parlamentari del PSC, que demanarà un dictamen al Consell de Garanties Estatutàries (CGE) sobre la reforma del reglament del Parlament que impulsa JxSí i que compta amb el vist i plau de la CUP. S'espera que el text s'aprovi a la Comissió del Reglament, aquest dimarts a la tarda. Així mateix, espera que el grup parlamentari de Cs també demani la posició del CGE. Cal recordar que el PPC no té prou diputats per portar una qüestió com aquesta al CGE.

Summary: El PPC demana a Mas que opini sobre el cas Gordó per saber del cert què pensa el PDeCAT


Reus viurà un Sant Pere diferent, adaptat a la normativa, sense processó, ballades ni tronades. L’Ajuntament de Reus ha presentat el programa de la festa major, que inclou una cinquantena d'actes, i la imatge promocional. El cartell, que s'ha hagut de refer per la pandèmia, dibuixa els gegants dins una casa de nines en format 3D. Es mantindran el pregó inaugural i la cerimònia de les tres claus -actes que seran televisats-, i la missa de Completes -que podrà ser presencial, amb aforament restringit. S’eliminen els actes més multitudinaris i emblemàtics i es proposen ballades als terrats, competicions en línia de jocs tradicionals i el campanar de la Prioral projectant un espectacle de llum i so. A Valls també ja tenen programa de Sant Joan.

Summary: Reus reinventa la festa major de Sant Pere amb una cinquantena d’actes presencials i virtuals


La IAEDEN-Salvem l'Empordà estudiarà a fons el projecte per fer un aeròdrom de Bellcaire d'Empordà (Baix Empordà) i donarà suport als veïns a l'hora de presentar-hi al·legacions. L'entitat no veu clara la iniciativa i diu que tindrà un fort "impacte" sobre el territori perquè se situa a tocar del nucli urbà del municipi. La portaveu de l'entitat, Marta Ball-llosera, ha explicat que una instal·lació d'aquest tipus no tindria cabuda dins del planejament municipal i que, per això, el promotor ha decidit incloure-hi el museu d'aviació perquè "així justifica un interès públic". L'Ajuntament ha aprovat inicialment el projecte, que preveu dues pistes de vol i quatre hangars de 500 metres quadrats cadascun, en un dels quals s'hi ubicaria el museu. L'entitat IAEDEN-Salvem l'Empordà no veu clar el projecte que preveu construir un aeròdrom en uns terrenys de 87.000 metres quadrats a Bellcaire d'Empordà. La seva portaveu, Marta Ball-llosera, va assistir a la reunió organitzada aquest dimecres per l'Ajuntament per explicar als veïns la iniciativa.  "Ens va sobtar perquè la sala estava plena i tothom hi estava en contra", assegura. De fet, Ball-llosera ha explicat que els veïns ja s'han organitzat i han convocat una reunió per parlar-ne. "Nosaltres ja els hem dit que els hi donarem suport a l'hora de presentar al·legacions", remarca.  I és que l'Ajuntament va aprovar inicialment a finals de setembre el projecte, que preveu dues pistes i quatre hangars de 500 metres quadrats cadascun, en un dels quals s'hi ubicaria un museu dedicat a l'aviació. L'alcalde, David Font, va explicar ahir que ha hagut de donar el vistiplau a la iniciativa perquè compta amb tots els informes favorables. Tot i això, ha animat als veïns a presentar-hi al·legacions si no ho veuen bé i ha avançat que demanaran als promotors que prenguin mesures per minimitzar al màxim l'impacte paisatgístic. De fet, a la documentació del projecte el promotor especifica que per minimitzar l'impacte dels hangars (que tindrien una alçada màxima de 15 metres) s'hi plantarà una filera d'arbres i que no es veuran des del nucli urbà perquè a masia que hi ha als terrenys taparà les construccions.  Ball-llosera diu, però, que l'objectiu final del projecte no queda clar i que no "s'entén" que es vulgui fer un aeròdrom en aquesta zona quan ja n'hi ha un a pocs quilòmetres, a Viladamat. En aquest sentit, diu que creuen que tindrà un fort "impacte", sobretot de sorolls, perquè se situarà a poca distància del nucli urbà. "La qualitat i el benestar del municipi pot quedar molt alterat", conclou.  Amb tot, la portaveu de l'entitat recorda que la proposta va arribar a l'Ajuntament fa dos anys però que aleshores es va tombar perquè hi faltava documentació. "Creiem, tot i que hem d'estudiar els documents a fons, que com que es tracta d'uns en sòl d'especial interès agrícola no permetrien fer-hi un aeròdrom i justificar la utilitat pública han fet el museu", insisteix.  Des de l'Associació de Naturalistes de Girona també ha anunciat que s'oposen al projecte i que donaran suport als veïns afectats.

Summary: Salvem l'Empordà diu que l'aeròdrom de Bellcaire d'Empordà tindrà "impacte" i donarà suport als veïns per fer al·legacions


El president de la Generalitat, Quim Torra, ha contestat amb rapidesa la carta que aquest diumenge li ha adreçat el primer secretari del PSC, Miquel Iceta, on li reclamava convocar la Taula de Diàleg al Parlament abans de parlar amb Sánchez. "Jo li demano que traslladi al president Sánchez que deixi d'amagar-se darrere de vostè i s'avingui a seure per dialogar i negociar", ha sentenciat Torra, que considera una "gran irresponsabilitat" i "una greu deixadesa de funcions" que el president espanyol en funcions no es digni a agafar-li el telèfon. En paral·lel, el president de Generalitat ha recordat a Iceta en la missiva que la Taula de Diàleg al Parlament no es reuneix de fa mesos a petició dels socialistes "per no interferir en els períodes electorals".  "Me'n fa responsable quan vostè sap perfectament que van ser vostès que van preferir que no es convoqués durant els períodes electorals perquè tingués plena utilitat i quedés preservada d'un ús electoralista", ha insistit Torra. "Per les demés qüestions que planteja, li agraeixo que em faci arribar les seves percepcions polítiques", ha matisat el president català, que ha finalitzat l'epístola tornant a demanar al líder del PSC que faci de mitjancer amb el líder del PSOE. "Espero que expliqui al senyor Sánchez aquesta necessitat de diàleg que vostè sempre reclamen al Parlament, perquè és prou evident que no està per la labor", ha conclòs Torra.

Summary: Torra respon a Iceta: "Digui al president Sánchez que deixi d'amagar-se rere vostè i s'avingui a seure per negociar"


Dos vehicles funeraris s'han endut els dos cossos localitzats aquest dimarts al matí al pantà de Susqueda (Selva). L'aixecament de cadàver s'ha fet a les vuit menys deu del vespre, després d'hores d'inspecció ocular, investigació i recollida d'indicis per part de la comitiva judicial. Els vehicles traslladen els cossos fins a l'Institut de Medicina Legal, on els hi faran l'autòpsia que ha de ser clau per esclarir les circumstàncies de la mort. L'autòpsia també servirà per identificar oficialment els cadàvers tot i que, segons informa Mossos d'Esquadra, tot apunta que es tractaria de la parella del Maresme que va desaparèixer fa un mes quan anava a fer una excursió amb caiac al pantà. Abans de trobar els cossos, durant el dispositiu de recerca van localitzar el vehicle i el mateix caiac dels joves. Tots dos havien estat manipulats intencionadament per fer-los desaparèixer al fons del pantà. La unitat aquàtica dels Mossos d'Esquadra ha localitzat els dos cossos aquest dimarts al matí. Des de la desaparició dels dos joves del Maresme, la investigació no s'ha aturat i els submarinistes han anat tornant al pantà per rastrejar-lo. En paral·lel, la unitat de desapareguts ha resseguit els seus passos per intentar descobrir què va passar.  Segons ha explicat el cap de l'àrea d'investigació de persones desaparegudes dels Mossos d'Esquadra, Jordi Domènech, un dels cossos ha aparegut surant i el segon l'han localitzat a prop, en una de les parets de pedra del pantà. Els motius que els poden haver fet aparèixer ara pot ser tant el pas del temps, que pot haver fet surar els cossos, com el descens del nivell de l'aigua.  L'inspector ha afirmat que "tot apunta" que es tractaria dels dos joves desapareguts, de 21 i 23 anys, però caldrà esperar a l'autòpsia per confirmar-ho oficialment i, també, intentar esclarir les causes de la mort.  Els dos cossos són d'un home i d'una dona. Han aparegut a la primera llengua d'aigua que hi ha la part dreta de la presa, força lluny tant del punt on van localitzar el vehicle de la parella com del caiac. Tot i això, sí que es troba a mig camí de la pista forestal de difícil accés que va des de la presa fins a la platja on, segons va informar el conseller d'Interior, algú havia manipulat el vehicle per llançar-lo al fons de l'aigua.  Domènech ha ressaltat que totes les hipòtesis continuen obertes. Tot i això, des de fa unes setmanes la que pren més força és la de la mort criminal. A banda del cotxe, els investigadors també creuen que algú va punxar el caiac de la parella intencionadament i va posar pedres de grans dimensions a l'interior per enfonsar-lo. L'aire, però, va quedar a les puntes de l'embarcació i va evitar que desaparegués sota el pantà.  L'aixecament de cadàver s'ha fet a les vuit menys deu del vespre, després d'hores de trajectes amb barca per inspeccionar "l'escena del crim", segons ha apuntat Domènech, investigar i recopilar indicis. La zona té un accés tan complicat, que forense, jutge, fiscal i investigadors han arribat per aigua.  El jutjat d'instrucció de Santa Coloma de Farners que porta el cas ha decretat secret de sumari.

Summary: La comitiva judicial fa l'aixecament de cadàver dels dos cossos trobats al pantà de Susqueda


El Ministeri de l'Interior ha denegat al PDC el registre de les sigles, segons ha comunicat aquest dimecres la plana major del partit. En una roda de premsa amb tots els líders demòcrates –excepte Carles Puigdemont amb obligacions institucionals-, el PDC ha acusat el govern espanyol de voler "il·legalitzar" la formació en base als seus objectius polítics. Segons la portaveu, Marta Pascal, el document que han rebut els commina a canviar de nom i els adverteix que l'objectiu independentista podria entrar en contradicció amb la llei de partits. Les paraules 'Demòcrata' i 'Català' poden conduir a la confusió i, per tant, no poden ser utilitzades per un partit, segons els arguments del ministeri. Pascal ha recordat que hi ha més de 70 partits que fan servir la paraula 'Demòcrata' i més de 40 que fan servir 'Català'. "El més greu no és que no inscriguin un nom, sinó que intentin impedir que un partit existeixi perquè defensa la independència de Catalunya", ha opinat el president del PDC, Artur Mas. En la notificació del registre de partits, a la qual ha tingut accés l'ACN, el ministeri de l'Interior no accepta que la nova Convergència es registri com a Partit Demòcrata Català i tampoc que ho faci capgirant les paraules (Partit Català Demòcrata) i l'insta a fer una nova proposta per evitar que el nom es confongui amb el de Demòcrates de Catalunya. Tampoc accepta que les sigles del partit siguin PDCat, ja que són les que actualment fa servir el partit Pàtria i Dignitat. De fet, el ministeri insta el PDC a consultar el registre de partits polítics a la seva web per escollir un nom que no porti a confusió. Pel que fa al preàmbul del document fundacional del partit, Interior recorda als líders demòcrates que la independència per la via unilateral entra en contradicció amb la Constitució, fet pel qual els adverteix que podria vulnerar la llei de partits. En concret, el segon paràgraf del preàmbul detalla que "el PDC vol que Catalunya s'organitzi políticament com un estat independent, sense renunciar a la via unilateral per assolir aquest objectiu". És precisament la unilateralitat la que el ministeri assenyala com a directament contrària a l'ordenament jurídic. Per tot plegat, Artur Mas i Marta Pascal, acompanyats per la resta de dirigents del PDC, han argumentat que se'ls exclou del registre per motius polítics. "La conclusió és molt clara: no ens volen ni en pintura", ha recalcat l'expresident de la Generalitat. "No volen que hi siguem, no volem que fem política, no volen que puguem articular una proposta de centre ampli que busqui la construcció d'un estat per a Catalunya", ha insistit.  "El més greu no és que no inscriguin un nom, sinó que intenten impedir que un partit existeixi perquè defensa la independència de Catalunya", ha denunciat Mas que, tot i la negativa del registre, ha volgut llançar un missatge clar: "El nostre partit s'acabarà inscrivint i defenseraà un estat per a Catalunya". La setmana que ve els òrgans del PDC –els que ja s'havien pogut crear encara que el partit no estigués registrat- es reuniran per decidir quina estratègia segueixen a partir d'ara. Segons han explicat Mas i Pascal l'estratègia serà, probablement, doble. En primer lloc i pensant en el curt termini, el partit intentarà registrar un nom contra el qual el ministeri de l'Interior no tingui "arguments i excuses" per no inscriure. A llarg termini, els dirigents demòcrates no descarten la via judicial perquè s'acabi reconeixent el dret a dir-se com han decidit les bases i a tenir la independència com objectiu fundacional. La via dels tribunals és més llarga i el partit no disposa de temps si no vol quedar exclòs de les properes eleccions, probablement les espanyoles de finals d'any. Pascal ha ironitzat sobre les dos termes que el ministeri pretén que desapareguin del nom, 'demòcrata' i 'català'. "Diuen que es poden confondre amb els d'altres formacions. És ben curiós que nosaltres puguem confondre amb la resta i la resta no es puguin confondre amb nosaltres", ha opinat. Segons Pascal, 77 partits tenen la paraula 'demòcrata' en el seu nom i una quarantena fan servir 'català' per definir-se. El PDC està convençut que el criteri que ha fet servir el ministeri per excloure el seu registre és "polític" i no pas tècnic i s'entrellaça amb l'estratègia del govern espanyol per combatre l'independentisme. "Les paraules d'ahir de la fiscal general de l'Estat demostren que hem arribat a un clima irrespirable", ha assenyalat Mas. "Amenaçar la gent per les seves idees no és propi d'una democràcia. Se'ns vol convertir en delinqüents per defensar determinades idees i, per tant, no es va contra la independència sinó contra l'essència de la democràcia", ha afegit. Segons Mas, decisions com la del ministeri de l'Interior d'impedir el registre del PDC són "un motiu més" perquè la gent surti al carrer a manifestar-se. De fet, l'expresident del Govern ha afirmat que aquesta decisió hauria de fer que més gent es mobilitzés el proper Onze de Setembre, "fins i tot aquells que no són independentistes".

Summary: El PDC denuncia que el ministeri de l'Interior li ha denegat les sigles i l’objectiu fundacional d’aconseguir un nou Estat


Els fets s’han produït aquest diumenge a la matinada i el partit ja ho ha denunciat a la policia ACN Barcelona.-La porta de la seu central d’Unió Democràtica de Catalunya, al carrer de Nàpols de Barcelona, ha aparegut trencada aquest matí, just després de la jornada electoral d’aquest diumenge, que ha deixat la formació democristiana sense representació a les Corts espanyoles. La porta corredissa de vidre presenta diversos impactes i està completament esquerdada. Fonts d’Unió han explicat que, quan van tancar la seu a la 1.00 de la matinada, la porta es trobava en perfecte estat i que l’han trobada trencada quan han retornat aquest matí al local. Els responsables del partit polític ja han denunciat aquest fet a la policia.

Summary: Troben trencada la porta de vidre de la seu central d’Unió a Barcelona


Pascal reclama sentit de país, lleialtat i unitat per culminar el procés ACN Barcelona.- La coordinadora general del PDC, Marta Pascal, ha avisat aquest dilluns la CUP que el referèndum no pot ser condició o element de pressió per aprovar la qüestió de confiança i els pressupostos del 2017. En roda de premsa, ha reclamat als cupaires que aquesta setmana demostrin "sentit de país, lleialtat i unitat" per tal de culminar el procés. "Demanem aquesta altitud de mires, tant per no modificar el mandat del 27-S, un encàrrec molt i molt clar, com també per entendre que els pressupostos són fonamentals per executar el full de ruta", ha remarcat Pascal, que ha demanat als anticapitalistes que decideixin "si volen modificar l'encàrrec del 27-S o estan disposats a tirar-lo endavant sabent que l'enemic és el govern de l'Estat". Tot i que la CUP ja ha anunciat que donarà suport a la qüestió de confiança fins i tot si no hi ha un compromís amb el referèndum per part de Carles Puigdemont, Pascal ha tornat a demanar als anticapitalistes que demostrin "unitat, lleialtat, generositat i altura de mires" aquesta setmana, però també amb els pressupostos. "Sabem que l'Estat posarà totes les traves, no cal que des de dins ens ho posem més complicat", ha argumentat. Al seu parer, ara és el moment de "deixar-se de picabaralles, de partidisme i de desconfiança", sinó que cal unitat per aplicar el mandat del 27-S.   A l'espera de conèixer el contingut del discurs de Puigdemont, Pascal ha reclamat que el referèndum no sigui una "condició o un element de pressió" de la CUP per aprovar la qüestió de confiança i els pressupostos. Al seu parer, cal primer passar aquests tràmits per després decidir entre tots com es culmina el full de ruta i si s'incorpora aquest element en lloc d'unes eleccions constituents. En tot cas, ha rebutjat la denominació de referèndum unilateral, i ha apostat per qualificar-lo simplement com a "vinculant".

Summary: El PDC avisa la CUP que el referèndum no pot ser condició per aprovar la qüestió de confiança i els pressupostos


Considera "intolerable" que Barcelona pateixi una altra nit de "greu violència independentista" ACN Barcelona.-El líder del PP, Pablo Casado, ha demanat aquest dissabte a la nit al president del govern espanyol en funcions, Pablo Casado, que apliqui ja la Llei de seguretat nacional. A través de Twitter, Casado ha considerat "intolerable" que Barcelona pateixi una altra nit de "greu violència independentista". Ha remarcat que diversos policies i mossos d'Esquadra han resultat ferits, i per això ha reclamat l'aplicació d'aquesta llei per "garantir la seguretat dels catalans i la integritat dels cossos de seguretat".

Summary: Casado demana a Sánchez que apliqui ja la Llei de seguretat nacional


Protecció Civil de la Generalitat ha elaborat unes recomanacions per la cavalcada de reis del 5 de gener on alerta que el "principal risc" és el pas de les carrosses i demana no acostar-s'hi, intentar pujar-hi o baixar a la via per agafar caramels que quedin. Entre les recomanacions també es demana no pujar a baranes, reixes, contenidors o altres llocs elevats per no caure. En un comunicat demana seguir les instruccions del voluntariat de protecció civil, policies locals i altres serveis de seguretat i emergències, així com no posar-se en risc ni exposar els menuts a un possible accident. Protecció Civil informarà dels principals consells i possibles incidències a través de les xarxes socials. Abans de la celebració Protecció Civil aconsella no dur bosses o motxilles grans per evitar malentesos i situacions de perill, portar calçat per evitar lesions, abrigar-se, buscar punts de trobada fora de la zona de més afluència i seguir les instruccions dels organitzadors en tot moment. Durant la cavalcada es demana no pujar a baranes, contenidors o altres elements inestables per no caure i quedar-se sempre darrera les tanques o senyalització de seguretat del pas de carrosses, així com no acostar-se mai a les carrosses o intentar-hi pujar ni baixar a la via per agafar caramels que quedin en el pas de les carrosses. Afegeix que no s'ha de fer guerra de caramels ni els llençar-ne contra ningú, ni al personal de seguretat, ni al de les carrosses ni a la gent que està mirant la cavalcada. Pel que fa als més petits, recomana portar-los agafats de la mà i explicar-los els riscos, què és el que no poden fer i com han d'actuar si es perden. Insisteix en no deixar que els menor pugin a cap objecte per veure millor la cavalcada i recomana pujar-los a coll en tot cas. També aconsella portar la documentació a sobre i i en el cas de menors, gent gran i discapacitats físics preparar una fitxa o polsera amb les seves dades i un telèfon de contacte i fer que la portin en un lloc visible per si es perden. En els accessos al lloc de la celebració les recomanacions indiquen evitar que s'ha d'evitar empènyer per accedir a una zona per no provocar una caiguda o allau. Afegeix el consell de no aturar-se en els carrers d'accés al recorregut perquè són vies de pas dels serveis d'emergència i d'evacuació.  En cas d'emergència Protecció Civil recomana mantenir la calma i estar atents a les indicacions dels serveis d'emergència, tenint especial cura dels menors i les persones amb discapacitats. Afegeix que cal evitar les corredisses i empentes i que en cas d'emergència, si es telefona al 112 des d'un mòbil i no dóna senyal pot ser que les línies estiguin saturades i calgui buscar un telèfon fix.

Summary: Protecció Civil alerta que el "principal risc" de la cavalcada de reis és el pas de les carrosses i demana no acostar-s'hi